Moenie in die oumense se 'water' mors | Netwerk24
Deur Martie Retief Meiring 19 Oktober 2017 00:01
Het jy ooit gedink dat daardie dierbare oumensies, outoppies, gryskoppies, oubies en grênnies 'n maatskaplike probleem gaan word? Dat plekke met name soos Silwerjare, Herfsakker en Aandskemering (of soos ons so maklik sê, ouetehuise) 'n byna onhoudbare las op die fiskus sou raak?
Maar nou sien ons die tragies/heroïese byeenkomste van bejaardes, swart en wit, wat steeds "betoog" teen die onmenslike optrede van Transnet, wat mense op die skandaligste wyse kierang. Mense wat hul kant gebring het in hul werkjare, mense wat belasting en verpligte pensioenbydraes betaal het.
Ons sien mos watter gruwelike speletjies Sassa speel met miljoene afhanklike, sukkelende ouer mense. Mense wat nou weer hoor dat hul betalings problematies word. En nou word gemik na oud-SAS & H-werkers se pensioene in die openbare beleggingskorporasie (OBK) om die sukkelende lugdiens te red. Dis amper sinies/ironies dat soveel mediese deurbrake vir ouer mense nagevors word, terwyl die waarheid is dat hulle inderwaarheid sogenaamde passasiers geword het.
Wel, darem nog nie heeltemal nie. In 'n gesellige ouetehuis in 'n bruin woonbuurt brei die vroue dat die wol "so myl op myl opraak" aan komberse en truie vir arm mense. "Gee vir ons wol en kyk hoe ons jol," is die leuse.
Ek gesels met Amanda Grobler, wat baie lank in die bestuur van 'n aftreeoord is. Sy vertel van die al groter vraag na sulke oorde, die toenemende geldknyp. Allerlei pogings word aangewend om ekstra geld in te samel wat tot hul lewenskwaliteit kan bydra – 'n bietjie meer ruimte, mooi tuine, mooi binne. Dis aansteeklik vir goeie verhoudinge onder die inwoners, dit skep geleenthede vir groter gemeensaamheid.
Die meeste oorde ondervind ook die sosiale probleem van "getroud met televisie". Dalk goed vir die brein, maar sleg vir die lyf. Ironies, of dalk tydig, kom die advertensies en aanmanings dat genoeg gespaar moet word vir die oudag. Wat is genoeg? Hoe lank duur die "oudag"?
Kerke, vroueorganisasies en liefdadigheidsorganisasies sorg wel vir oorde, dienssentra, byeenkomste, uitstappies en ook geestelike begeleiding.
Kerke, vroueorganisasies en liefdadigheidsorganisasies sorg wel vir oorde, dienssentra, byeenkomste, uitstappies en ook geestelike begeleiding. Hospiese beleef ook 'n geldknyp met steeds groter wordende behoeftes om hulp.
Dan tref dit jou soos 'n spies deur die lyf: Esidimeni. 'n Beskaafde land wat só met sy hulpeloosstes werk? Beskaafde lande sorg vir deeglike pensioene, armsorg, die verstandelik hulpeloses. Pensioene word immers in die ekonomiese sirkelgang teruggeploeg.
Ouer mense dra onmeetlik by: herinneringe, hulp met nie-tegnologiese goed soos musiek en sport. En dikwels dra ouer mense daardie baie skaars kommoditeit – wysheid – oor.
Transnet, Sassa, OBK . . . moenie in oumense se "water" mors nie – die jongmense moet dit nog drink.